《摸鱼儿 重过西湖》
宋代·张矩

又吴尘、暗斑吟袖，西湖深处能浣。晴云片片平波影，飞趁棹歌声远。

回首唤。仿佛记、春风共载斜阳岸。轻携分短。怅柳密藏桥，烟浓断径，隔水语音换。

思量遍。前度高阳酒伴。离踪悲事何限。双峰塔露书空颖，情共暮鸦盘转。

归兴懒。悄不似、留眠水国莲香畔。灯帘晕满。正蠹帙逢迎，沈煤半冷，风雨闭宵馆。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。